钦定古今图书集成/明伦汇编/氏族典/第394卷 > 李韶
## 钦定古今图书集成/明伦汇编/氏族典/第394卷 > 李韶

按《宋史李韶传》：“韶字元善，弥逊之曾孙也。父文饶，为
台州司理参军。韶嘉定四年与其兄宁同举进士，调
南雄州教授，迁太学博士。上封事，谏济王竑狱，且以
书晓弥远，言甚恳到。丐外，添差通判泉州，改知道州。
绍定四年，应诏言事，入为国子监丞，迁尚左郎官。未
几，拜右正言。奏乞以国事边防专委丞相郑清之、乔”
行简又论史嵩之、王遂和战异议，迄无成功，不报。乞
解言职，拜殿中侍御史。时魏了翁罢督予祠，韶讼之。
又劾奏陈洵益女冠吴知古。帝怒，韶还笏殿陛，乞归。
会祀明堂，雷电免二相，韶迁起居舍人，应诏上封事，
几数千言。帝谕左右曰：“李韶真有爱朕忧国之心。”累
疏乞补外，以集英殿修撰知漳州。嘉熙五年，改礼部
侍郎，辞，诏不允，令所在州军护遣至阙。嵩之遣人谓
韶曰：“毋言济邸宫，媪国本。”韶不答。是时杜范亦在列，
二人廉直，中外称为“李、杜。”淳祐二年，三上疏乞归。入
见，擢翰林学士兼知制诰兼侍读。嵩之服除，有乡用
之意，章琰、李昴英、黄师雍论列甚峻，诏落职予祠，韶
同从官抗疏争之甚力。未几，琰、昴英他有所论列，并
罢言职，韶复上疏留之。七年，韶十上疏丐去，以端明
殿学士提举玉隆宫。十一年卒。